એક સમયના કંગાળ ગામની આજે પરિશ્રમ કરીને કરોડોપતિ બનેલા સમૃદ્ધ ગામોમાં ગણતરી થાય છે. આ સિદ્ધિ કોઈ જાદૂઈ છડીથી નહીં પરંતુ ગ્રામીણોએ પોતાની કોઠાસૂઝ અને મહેનતનો ઉપયોગ કરીને મેળવી છે. ૧૯૯૫માં આદર્શ ગામ યોજના હેઠળ વોટર શેડ ડેવલપમેન્ટ હેઠળ અધિકારીઓએ ગામલોકોને મદદ અને માર્ગદર્શન આપ્યું હતું. સરકારની ગ્રામલક્ષી યોજનાઓનો પ્રમાણિકતાથી નિયમ મુજબ ગામલોકો અમલ કરે તો ગામની કાયાપલટ થઈ શકે તેનું જીવંત ઉદાહરણ છે. માત્ર ત્રણ જ વર્ષમાં ચેકડેમ અને જળસ્રાવનું કામ થવાથી ગામમાં ભૂગર્ભજળનું સ્તર ઊંચું આવ્યું હતું. આજે હિવરે બઝાર એક માત્ર એવું ગામ છે જયાં પાણીનું પણ ઓડિટ થાય છે. આજે ગામતળમાં પાણી તો પુષ્કળ છે પરંતુ મફત હોય તેની વેલ્યુ હોતી નથી. આથી દરરોજ ૨.૫૦ પૈસામાં ૫૦૦ લીટર પીવાનું પાણી આપવામાં આવે છે. ગામના લોકોને એક ટીપું પાણીનો પણ બગાડ કરવાની છૂટ મળતી નથી. ગામની પ્રગતિ જોઈને ગામ છોડીને રોજગારી માટે અન્યત્ર રહેતા લોકો ધીમે ધીમે ગામમાં પાછા આવવા લાગ્યા છે. વોટર શેડ યોજનાના અમલનાં ચમત્કારિક પરિણામો મળ્યાના માત્ર પાંચ જ વર્ષમાં ૪૦ પરિવારો ગામમાં રહેવા આવી ગયા હતા.